《永乐初给事姚伯善采木广右被瘴客死殡及六十》
明代·沈周

惟昔永乐初，皇帝治明堂。
取材苍梧野，在楩楠豫章。
公素侃察苍，百辟得激扬。
譬如公输子，材悉良不良。
此行固天简，公亦喜自当。
握节指八桂，伐鼓官舲扬。
惟木弥万山，计材不计章。
昂霄及耸壑，乃适于栋梁。
此处瘴疠地，气候日不常。
无人事绥复，其魂怅彷徨。
枯藤束木函，一殡六十霜。
但知彼有殡，不知在何方。
虽剧返葬心，日月何忙忙。
天实使汤公，官广得其详。
书报在全州，湘山寺之旁。
如因曼父母，始知墓在防。
二子读书毕，哭踊如初丧。
榛行不择日，即日裹糇粮。
鹤云兄当住，小弟力颇强。
出门当严冬，雨雪满大荒。
九溪多鼍鳄，鼓涛播舟航。
五岭饶虎豹，磨牙引饥吭。
鹤行无恐怖，孝至胆气刚。
达彼全州境，入寺悲荒凉。
宛然三门侧，有垤记其藏。
拜之号三绕，苍者痛肝肠。
发函升輀车，奉还万里乡。
蔼蔼桑梓里，郁郁楸梧冈。
况与元配合，孤雌成鸳鸯。
呜呼二子者，生死有耿光。
虞山若增高，琴川若增长。

作者简介：沈周（1427～1509）明代杰出书画家。字启南，号石田、白石翁、玉田生、居竹居主人等。汉族，长洲（今江苏苏州）人。生於明宣德二年，卒於明正德四年，享年八十三岁。不应科举，专事诗文、书画，是明代中期文人画“吴派”的开创者，与文徵明、唐寅、仇英并称“明四家”。传世作品有《庐山高图》、《秋林话旧图》、《沧州趣图》。著有《石田集》、《客座新苍》等。